CELEX: 32011D0025
Language: da
Date: 2011-12-14 00:00:00
Title: 2011/870/EU: Den Europæiske Centralbanks afgørelse af 14. december 2011 om yderligere midlertidige foranstaltninger vedrørende Eurosystemets refinansieringstransaktioner og belånbar sikkerhed (ECB/2011/25)

22.12.2011   
            
            
               DA
            
            
               Den Europæiske Unions Tidende
            
            
               L 341/65
            
         DEN EUROPÆISKE CENTRALBANKS AFGØRELSE
   af 14. december 2011
   om yderligere midlertidige foranstaltninger vedrørende Eurosystemets refinansieringstransaktioner og belånbar sikkerhed
   (ECB/2011/25)
   (2011/870/EU)
   STYRELSESRÅDET FOR DEN EUROPÆISKE CENTRALBANK HAR —
   under henvisning til traktaten om Den Europæiske Unions funktionsmåde, særlig artikel 127, stk. 2, første led,
   under henvisning til statutten for Det Europæiske System af Centralbanker og Den Europæiske Centralbank, særlig artikel 3.1 første led, og artikel 18.2, og
   ud fra følgende betragtninger:
   
               (1)
            
            
               I henhold til artikel 18.1 i statutten for Det Europæiske System af Centralbanker og Den Europæiske Centralbank kan Den Europæiske Centralbank (ECB) og de nationale centralbanker i medlemsstater, der har euroen som valuta, (herefter »NCB’er«) udføre lånetransaktioner med kreditinstitutter og andre markedsdeltagere, hvor lån ydes imod passende sikkerhed. De generelle betingelser, hvorunder ECB og NCB’erne er rede til at indgå i lånetransaktioner, herunder kriterierne for afgørelse af belånbarheden af sikkerheder med hensyn til Eurosystemets lånetransaktioner, er fastlagt i bilag I til retningslinje ECB/2000/7 af 31. august 2000 om Eurosystemets pengepolitiske instrumenter og procedurer (1) (herefter »Dokumentationsgrundlaget«).
            
         
               (2)
            
            
               Styrelsesrådet traf den 8. december 2011 afgørelse om yderligere forbedrede kreditstøtteforanstaltninger for at støtte bankers udlån og likviditet i pengemarkedet i euroområdet. I overensstemmelse med den afgørelse og for at forbedre likviditetsforsyningen til modparter for Eurosystemets pengepolitiske operationer bør der gives mulighed for at opsige eller ændre visse langfristede refinansieringstransaktioner før deres udløbstidspunkt, og der bør ske en udvidelse af kriterierne for afgørelse af brugbarheden af aktiver stillet som sikkerhed for Eurosystemets pengepolitiske operationer.
            
         
               (3)
            
            
               Der er behov for, at sådanne foranstaltninger gælder midlertidigt, indtil Styrelsesrådet vurderer, at det finansielle systems stabilitet giver mulighed for anvendelsen af Eurosystemets generelle rammer for pengepolitiske operationer —
            
         TRUFFET FØLGENDE AFGØRELSE:
   Artikel 1
   Yderligere foranstaltninger vedrørende refinansieringstransaktioner og belånbar sikkerhed
   1.   Reglerne for gennemførelsen af Eurosystemets pengepolitiske operationer og belånbarhedskriterierne for sikkerhed fastlagt i denne afgørelse skal gælde i sammenhæng med Dokumentationsgrundlaget.
   2.   I tilfælde af uoverensstemmelse mellem denne afgørelse og Dokumentationsgrundlaget, således som dette er gennemført nationalt af NCB’erne, har førstnævnte forrang. NCB’erne skal fortsat anvende alle bestemmelser i Dokumentationsgrundlaget som hidtil, medmindre andet følger af denne afgørelse.
   Artikel 2
   Mulighed for at bringe til ophør eller ændre langfristede refinansieringstransaktioner
   Eurosystemet kan træffe beslutning om, at modparter under visse betingelser kan reducere beløbet på eller bringe visse langfristede refinansieringstransaktioner til ophør før deres udløbstidspunkt.
   Artikel 3
   Godkendelse af visse yderligere værdipapirer af asset-backed typen
   1.   Udover værdipapirer af asset-backed typen (»asset-backed securities«), der kan anvendes i henhold til kapitel 6 i Dokumentationsgrundlaget, skal værdipapirer af asset-backed typen, hvis underliggende aktiver enten kun omfatter pantesikrede boliglån eller kun lån til små og mellemstore virksomheder, være belånbare som sikkerhed for Eurosystemets pengepolitiske operationer, selvom disse værdipapirer af asset-backed typen ikke opfylder kreditvurderingskravene i henhold til afsnit 6.3.2. i Dokumentationsgrundlaget, men ellers opfylder alle belånbarhedskriterier for værdipapirer af asset-backed typen i henhold til Dokumentationsgrundlaget, forudsat at de har den næstbedste vurdering svarende til Eurosystemets mindste tærskelværdi for kreditkvalitetstrin 2 på Eurosystemets harmoniserede ratingskala, som nævnt i afsnit 6.3.1. i Dokumentationsgrundlaget, på udstedelsestidspunktet og på et hvilket som helst tidspunkt herefter. De skal også opfylde alle følgende krav:
   
               a)
            
            
               aktiver, der genererer pengestrømme, og som er sikkerhed for værdipapirer af asset-backed typen, skal tilhøre samme aktivklasse, det vil sige at aktivpuljen udelukkende skal bestå af enten pantesikrede boliglån (»residential mortgages«) eller lån til små og mellemstore virksomheder, og en sammensætning af aktiver fra forskellige aktivklasser må ikke forekomme
            
         
               b)
            
            
               aktiver, der genererer pengestrømme, og som er sikkerhed for værdipapirer af asset-backed typen, må ikke bestå af lån, som:
               
                           i)
                        
                        
                           på tidspunktet for udstedelsen af værdipapir af asset-backed typen er misligholdt, eller
                        
                     
                           ii)
                        
                        
                           på noget tidspunkt er strukturerede, syndikerede eller gearede (»leveraged loans«)
                        
                     
         
               c)
            
            
               modparten, som stiller et værdipapir af asset-backed typen som sikkerhed, eller enhver tredjepart med hvilken denne har tætte forbindelser, må ikke agere som en rentehedgeudbyder i forhold til værdipapiret af asset-backed typen
            
         
               d)
            
            
               transaktionsdokumenterne for værdipapir af asset-backed typen skal indeholde bestemmelser om kontinuerlig servicering.
            
         2.   I stk. 1 har udtrykkene »små virksomheder« og »mellemstore virksomheder« samme betydning som i Kommissionens henstilling 2003/361/EF af 6. maj 2003 om definitionen af mikrovirksomheder, små og mellemstore virksomheder (2).
   Artikel 4
   Godkendelse af visse yderligere gældsfordringer
   1.   En NCB kan som sikkerhed for Eurosystemets pengepolitiske operationer modtage gældsfordringer, som ikke opfylder Eurosystemets belånbarhedskriterier.
   2.   NCB’erne fastlægger belånbarhedskriterier og risikostyringsforanstaltninger for modtagelse af gældsfordringer i henhold til stk. 1. Sådanne belånbarhedskriterier og risikostyringsforanstaltninger er underlagt Styrelsesrådets forudgående godkendelse.
   Artikel 5
   Afsluttende bestemmelser
   Denne afgørelse træder i kraft den 19. december 2011.
   
      Udfærdiget i Frankfurt am Main, den 14. december 2011.
      
         
            For ECB’s Styrelsesråd
         
         Mario DRAGHI
         
            Formand for ECB
         
      
   
   
      (1)  EFT L 310 af 11.12.2000, s. 1. Fra den 1. januar 2012 erstattes retningslinje ECB/2000/7 af retningslinje ECB/2011/14 af 20. september 2011 om Eurosystemets pengepolitiske instrumenter og procedurer (EUT L 331 af 14. 12. 2011, s. 1).
   
      (2)  EUT L 124 af 20.5.2003, s. 36.